《邀月亭》
宋代·马存

亭上十分绿醑酒，盘中一箸黄金鸡。沧溟东角邀姮娥，水轮碾上青琉璃。

天风洒扫浮云没，千岩万壑琼瑶窟。桂花飞影入盏来，倾下胸中照清骨。

玉兔捣药与谁餐，且与豪客留朱颜。朱颜如可留，恩重如丘山。

为君杀却虾蟆精，腰间老剑光芒寒。举酒劝明月，听我歌声发。

照见古人多少愁，更与今人照离别。我曹自是高阳徒，肯学群儿叹圆缺。

作者简介：饶州乐平人，字子才。哲宗元祐三年进士。师事徐积，为文雄直。历官镇南节度推官，再调越州观察推官。早卒。有文集。